Čínska spoločnosť Xiaomi po predstavení vlajkovej lode Xiaomi Mi 8 (spolu s s Xiaomi Mi 8 SE a Xiaomi Mi 8 Explorer) mala predstaviť ešte 3 očakávané smartfóny. Prvý z nich Xiaomi Mi Max 3 bol odhalený minulý týždeň. Dvojica Xiaomi Mi A2 a jeho odľahčená verzia Mi A2 Lite s čistým systémom Android One boli odhalené tento týždeň. Posledný z trojice záhadný model Xiaomi Pocophone F1 sa nám ešte oficiálne neodhalil. Avšak už dnes aj vďaka Rolandovi Quandtovi zo serveru Winfuture poznáme, aký typ procesora bude mať a dokonca koľko bude novinka stáť.
Xiaomi Pocophone F1
Xiaomi Pocophone F1 by mal byť prvým z novej rady Pocophone. Tento smartfón by mal byť určený aj pre trh východnej Európy či Indie. Štartovacia cena by mala byť 420 EUR za verziu so 6 GB RAM a 64 GB vnútornej pamäte a 460 Eur za verziu so 6 GB RAM a 128 GB vnútornej pamäte. Prekvapením je ale použitie skutočne výkonného procesoru Qualcomm Snapdragon 845. Tým pádom sa bude jednať o najlacnejší smartfón s týmto špičkovým procesorom na európskom trhu. Posledným známym parametrom je zatiaľ 5,99 palcový displej s rozlíšením 2160 x 1080 pixelov.